text: Patrik vil køre Le Mans om tre år
  05 juli 2017 kl. 17.11
  Padbork Park fik onsdag besøg af et af Syd- og Sønderjyllands store motorsports-håb, Patrik Matthiesen. Hans mål er at køre verdens største 24-timersløb. 
  Han er bare 18 år. Alligevel har Patrik Matthiesen fra Hammelev sat et mål om at køre med i Le Mans i 2020. Onsdag var han og holdkammeraterne samlet i Padborg Park for at teste deres nye bil.
  - Min store drøm er et at blive professionel racerkører, og målet for 2020 er at køre Le Mans, siger han til TV SYD.
  Den unge sønderjyde er da også godt på vej mod toppen.
  Lige nu fører han sammen med sit engelske hold CWS i en international løbsserie for 12- og 24-timers løb, og på lørdag skal han og holdkammeraterne i aktion til et 24-timers løb på Misanobanen i Italien.
  Og selvom verdens største motorløb er af en lidt anden kaliber, så tror Patrik Matthiesen, at han kan nå sit mål.
  - Som det ser ud nu, er jeg allerede to år foran i min plan, så det er 100 procent realistisk. Det skal nok komme til at ske, siger han.
  